b'\n_START_ARTICLE_\nSvetovna turisti\xc4\x8dna organizacija\n_START_PARAGRAPH_\nSvetovna turisti\xc4\x8dna organizacija (kratica WTO oz. UNWTO) je agencija Organizacije zdru\xc5\xbeenih narodov s sede\xc5\xbeem v Madridu, \xc5\xa0panija. Deluje kot svetovalno telo in oblikuje smernice za razvoj turizma v dr\xc5\xbeavah \xc4\x8dlanicah ter zbira statisti\xc4\x8dne podatke o trendih v turizmu. Med \xc4\x8dlanicami je tudi Slovenija._NEWLINE_Agencija je nastala iz Mednarodne zveze organizacij za uradno turisti\xc4\x8dno promocijo (International Union of Official Tourist Publicity Organizations, IUOTPO), ki je leta 1970 sprejela sklep o preoblikovanju v sedanjo obliko. Ta je stopila v veljavo 1. novembra 1974, ko jo je ratificiralo predpisanih 51 dr\xc5\xbeav \xc4\x8dlanic. Septembra 1979 je Generalna skup\xc5\xa1\xc4\x8dina v \xc5\xa1panskem Torremolinosu sprejela sklep, s katerim je proglasila 27. september za Svetovni dan turizma.'